

VLADA REPUBLIKE HRVATSKE

Zagreb, 2. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva, poduzetništva i obrta |

|  |  |
| --- | --- |
| **Predmet:** | Prijedlog odluke o usvajanju Programa "COVID-19 zajam za obrtna sredstva" |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18) i članka 9. stavka 1. Zakona o poticanju razvoja malog gospodarstva (Narodne novine, br. 29/02, 63/07, 53/12, 56/13 i 121/16), Vlada Republike Hrvatske je na sjednici održanoj \_\_\_\_\_\_\_\_\_\_ godine donijela

**O D L U K U**

**o usvajanju Programa "COVID – 19 zajam za obrtna sredstva"**

**I.**

Usvaja se Program "COVID – 19 zajam za obrtna sredstva".

Program iz stavka 1. ove točke sastavni je dio ove Odluke.

**II.**

Ovlašćuje se i zadužuje Upravni odbor Hrvatske agencije za malo gospodarstvo, inovacije i investicije da u okviru ciljeva i uvjeta utvrđenih Programom iz točke I. ove Odluke samostalno donosi odluku o usvajanju proizvoda (financijskih instrumenata) te druge odluke koje su nužne za provedbu usvojenih proizvoda (financijskih instrumenata).

**III.**

Ova Odluka stupa na snagu danom donošenja, a objavit će se u Narodnim novinama.

KLASA:

URBROJ:

Zagreb,

PREDSJEDNIK

**mr. sc. Andrej Plenković**

**Program "COVID – 19 zajam za obrtna sredstva"**

Program "COVID-19 zajam za obrtna sredstva" namijenjen je subjektima malog gospodarstva koji su pogođeni pandemijom koronavirusa, a isti je u cijelosti financiran iz sredstava Europskog fonda za regionalni razvoj. Na temelju navedenog Programa HAMAG-BICRO će mikro, malim i srednjim subjektima malog gospodarstva izravno odobravati zajmove za obrtna sredstva.

1. CILJ I NAMJENA PROGRAMA

Cilj Programa je osigurati dodatnu likvidnost mikro, malim i srednjim subjektima malog gospodarstva uz smanjenje kamatne stope i smanjenje razine potrebnih sredstava osiguranja.

Cilj Programa je financiranje mikro, malih i srednjih subjekata malog gospodarstva uz dokaz kako je koronavirus imao negativni utjecaj na njihovo poslovanje.

Program nije namijenjen za djelatnosti iz jednog od slijedećih područja:

a) Sektori isključeni člankom 1. Uredbe Komisije (EU) br. 1407/2013 оd 18. prosinca

2013. o primjeni članaka 107. i 108. Ugovora o funkcioniranju Europske unije na *de*

*minimis* potpore: Ribarstvo i akvakultura te primarna poljoprivredna proizvodnja;

b) Duhan i destilirana alkoholna pića;

c) Proizvodnja oružja i streljiva te trgovina njima;

d) Kasina i istovjetna poduzeća;

e) Ostale djelatnosti i aktivnosti isključene uvjetima pojedinog proizvoda (financijskog instrumenta).

Zajmovi koji će se izravno odobravati subjektima malog gospodarstva temeljem ovoga Programa sadrže potporu male vrijednosti (*de minimis*) sukladno Uredbe Komisije (EU) br. 1407/2013 оd 18. Prosinca 2013. o primjeni članaka 107. i 108. Ugovora o funkcioniranju Europske unije na *de minimis* potpore.

2.UVJETI DEFINIRANI PROGRAMOM

|  |  |
| --- | --- |
| Značajka/Proizvod (financijski instrument) | COVID-19 zajam za obrtna sredstva |
| Ciljana skupina | Mikro, mali i srednji subjekti malog gospodarstva |
| Iznos zajma | Do 750.000,00 kuna |
| Namjena zajma | Obrtna sredstva |
| Maksimalni rok otplate | Do 5 godina uključujući poček |
| Kamatna stopa | 0,25% |
| Naknada za obradu zahtjeva | 0% |
| Rok korištenja | Do 6 mjeseci |
| Poček | Do 12 mjeseci ukoliko rok otplate najmanje 2 godine |
| Instrumenti osiguranja | Zadužnica korisnika zajma |

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 31. prosinca 2020. godine.

**OBRAZLOŽENJE**

Sukladno Zaključku Vlade Republike Hrvatske od 17. ožujka 2020. godine kojim se nadležna tijela zadužuju za provedbu svih aktivnosti za primjenu mjera za pomoć gospodarstvu predlaže se Program "COVID -19 zajam za obrtna sredstva" kao 17. mjera za pomoć gospodarstvu Republike Hrvatske uslijed epidemije koronavirusa koja će biti implementirana u najkraćem mogućem roku.

Temeljem članka 9. stavka 1. Zakona o poticanju razvoja malog gospodarstva („Narodne novine“, br. 29/02, 63/07, 53/12, 56/13 i 121/16) Vlada Republike Hrvatske, na prijedlog Ministarstva gospodarstva, poduzetništva i obrta, utvrđuje kriterije i uvjete za davanje jamstava za kredite.

Programom se osigurava dodatna likvidnost mikro, malim i srednjim subjektima malog gospodarstva na čije je poslovanje koronavirus imao negativni utjecaj. Iznosi zajmova su do 750.000,00 kuna za obrtna sredstva, s kamatnom stopom od 0,25%, počekom do 12 mjeseci i maksimalnim rokom otplate od 5 godina, uz skraćenu proceduru obrade zahtjeva.